བསྟོད་པ་འདི་ནི་སློབ་དཔོན་དཔའ་བོ་ནང་པར་ཞུགས་རྗེས་སྔོན་ཕྱི་རོལ་བའི་དུས་སུ་བསྔགས་པར་མི་འོས་པ་བསྔགས་པ་ལ་འགྱོད་ཅིང་ནོངས་ཏེ།རང་གི་ངག་གི་སྡིག་བཤགས་ལ་བསྔགས་པར་འོས་པའི་སྟོན་པ་བཅོམ་ལྡན་འདས་ཀྱི་སྐུ་གསུང་ཐུགས་གསུམ་དང་འཕྲིན་ལས་ཀྱི་མཛད་པ་ལ་མངོན་པར་དད་ནས་ཡིད་ཀྱི་འགྱུར་བ་མཚོན་པའི་རྩོམ་རིག་བརྩམས་ཆོས་ཐོག་མ་འདི་མཛད་པ་ཡིན་ལ།བསྟོད་པ་འདིའི་དབུར།ཞིང་དང་ཞིང་མིན་མ་འཚལ་ཏེ།།སྒྲ་ཙམ་གྱི་ནི་རྗེས་འབྲངས་ནས།།བདག་གིས་ནོངས་ཏེ་སྔོན་ཆད་ནི།།བསྔགས་མིན་བསྔགས་པ་བརྗོད་པ་གང་།།ངག་གི་འདམ་གྱིས་གོས་པ་དེ།།ཐུབ་པ་བསོད་ནམས་འབབ་ཀྱི་སྟེགས།།བཞུད་པ་ཁྱོད་ལ་བརྟེན་བཅའ་ནས།།རབ་ཏུ་བཀྲུ་བ་འདི་བརྩམ་མོ།།ཞེས་བྱུང་བ་འདི་དང་བསྟོད་པ་འདིའི་མཚན་བྱང་གི་ཤུགས་བསྟན་བཅས་ལས་སློབ་དཔོན་མ་ཏི་ཙི་དྲ་རང་ཉིད་སྔོན་ཕྱི་རོལ་བ་དང་ཕྱིས་སུ་ནང་པ་སངས་རྒྱས་པར་ཞུགས་པའི་ལོ་རྒྱུས་ཀྱང་མཚོན་པར་བྱས་ཡོད།